CELEX: 32017D0804(01)
Language: sk
Date: 2017-08-03 00:00:00
Title: Vykonávacie rozhodnutie Komisie z 3. augusta 2017 o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie [Picpoul de Pinet (CHOP)]

4.8.2017   
            
            
               SK
            
            
               Úradný vestník Európskej únie
            
            
               C 253/4
            
         VYKONÁVACIE ROZHODNUTIE KOMISIE
   z 3. augusta 2017
   o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie
   
   [Picpoul de Pinet (CHOP)]
   (2017/C 253/05)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
   keďže:
   
               (1)
            
            
               Francúzsko predložilo žiadosť o ochranu názvu „Picpoul de Pinet“ v súlade s časťou II hlavou II kapitolou I oddielom 2 nariadenia (EÚ) č. 1308/2013.
            
         
               (2)
            
            
               Názov „Languedoc Picpoul-de-Pinet“ bol do roku 2013 chránený podľa článkov 51 a 54 nariadenia Rady (ES) č. 1493/1999 (2) a článku 28 nariadenia Komisie (ES) č. 753/2002 (3). V roku 2013 bol názov „Languedoc Picpoul-de-Pinet“ odstránený z Registra chránených označení pôvodu a chránených zemepisných označení vykonávacím nariadením Komisie (EÚ) č. 172/2013 (4).
            
         
               (3)
            
            
               Komisia túto žiadosť preskúmala v súlade s článkom 97 ods. 2 nariadenia (EÚ) č. 1308/2013 a skonštatovala, že podmienky stanovené v článkoch 93 až 96 nariadenia (EÚ) č. 1308/2013, v článku 97 ods. 1, ako aj v článkoch 100, 101 a 102 daného nariadenia sú splnené. Hoci názov „Picpoul de Pinet“ obsahuje výraz „picpoul“, čo je názov odrody viniča, potvrdilo sa, že sa tradične používa na území príslušného členského štátu, pretože hneď po odstránení bývalého názvu „Languedoc Picpoul-de-Pinet“ z Registra chránených označení pôvodu a chránených zemepisných označení bola podaná žiadosť o zápis tohto názvu. Názov „Picpoul de Pinet“ preto predstavuje označenie pôvodu v zmysle článku 93 ods. 2 nariadenia (EÚ) č. 1308/2013. Prípadný zápis označenia pôvodu „Picpoul de Pinet“ do registra tak, ako sa oň požiadalo, pritom nebude brániť používaniu názvu odrody viniča „picpoul“ pri označovaní vín, ktoré síce pochádzajú z hrozna odrody „picpoul“, ale nie sú vyrábané podľa špecifikácie výrobku „Picpoul de Pinet“, pokiaľ nie sú splnené podmienky stanovené v článku 100 ods. 3 nariadenia (EÚ) č. 1308/2013.
            
         
               (4)
            
            
               S cieľom umožniť predkladanie námietok v súlade s článkom 98 nariadenia (EÚ) č. 1308/2013 by sa jednotný dokument uvedený v článku 94 ods. 1 písm. d) daného nariadenia a odkaz na uverejnenie špecifikácie výrobku uskutočnené počas vnútroštátneho postupu na preskúmanie žiadosti o ochranu názvu „Picpoul de Pinet“ mali uverejniť v Úradnom vestníku Európskej únie,
            
         ROZHODLA TAKTO:
   Jediný článok
   Jednotný dokument vypracovaný na základe článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie výrobku v súvislosti s názvom „Picpoul de Pinet“ (CHOP) sú uvedené v prílohe k tomuto rozhodnutiu.
   V súlade s článkom 98 nariadenia (EÚ) č. 1308/2013 vzniká uverejnením tohto rozhodnutia právo podať do dvoch mesiacov odo dňa jeho uverejnenia v Úradnom vestníku Európskej únie námietku proti ochrane názvu uvedeného v prvom odseku tohto článku.
   
      V Bruseli 3. augusta 2017
      
         
            Za Komisiu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      (2)  Nariadenie rady (ES) č. 1493/1999 zo 17. mája 1999 o spoločnej organizácii trhu s vínom (Ú. v. ES L 179, 14.7.1999, s. 1).
   
      (3)  Nariadenie Komisie (ES) č. 753/2002 z 29. apríla 2002, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o popis, označovanie, prezentáciu a ochranu určitých vinárskych výrobkov (Ú. v. ES L 118, 4.5.2002, s. 1).
   
      (4)  Vykonávacie nariadenie Komisie (EÚ) č. 172/2013 z 26. februára 2013 o odstránení určitých existujúcich názvov vín z registra ustanoveného v nariadení Rady (ES) č. 1234/2007 (Ú. v. EÚ L 55, 27.2.2013, s. 20).
   
      PRÍLOHA
      JEDNOTNÝ DOKUMENT
      
         „PICPOUL DE PINET“
      
      
         PDO-FR-N1672
      
      
         Dátum podania žiadosti: 6.1.2014
      
      1.   Názov (názvy) na zápis do registra
      
      Picpoul de Pinet
      2.   Druh zemepisného označenia
      
      CHOP – chránené označenie pôvodu
      3.   Kategórie vinárskych produktov
      
      
               
                  1.
               
               
                  Víno
               
            4.   Opis vín
      
      Picpoul de Pinet
      Chránené označenie pôvodu „Picpoul de Pinet“ je vyhradené pre suché nešumivé biele vína.
      Vína majú minimálny prirodzený obsah alkoholu 12 v objem. %.
      Obsah kvasiteľných cukrov vo vínach pripravených na predaj je menší alebo rovný 3 g/l.
      Výrobok s označením „Picpoul de Pinet“ predstavuje výlučne biele víno, ktoré pochádza z jedinej odrody viniča Piquepoul Blanc.
      Vína majú lesklý odtieň, svetlo-zlatistú farbu a keď sú mladé, majú zelený odlesk. Je pre ne charakteristický delikátny a elegantný buket, najčastejšie kvetinový (lipový, hlohový) a ovocný s tónmi citrusových plodov (grapefruitu, citrónu) a minerálnou dochuťou.
      Chuťovo možno vycítiť delikátnu a sviežu rovnováhu, pre ktorú je charakteristická kyslá dochuť významná z hľadiska identifikácie týchto vín spomedzi ostatných bielych vín tohto regiónu.
      5.   Vinárske postupy
      
      a)   Základné enologické postupy
      
      
         Enologické postupy
      
      Osobitný enologický postup:
      Použitie kusov dreva je zakázané.
      Enologické využitie samotného uhlia alebo jeho zmesi v prípravkoch je zakázané.
      Vína sa získavajú priamym lisovaním s predchádzajúcou maceráciou celého zberu alebo bez nej.
      Predchádzajúca macerácia celého objemu zozbieraných bobúľ sa vykonáva na zozbieraných bobuliach chránených inertizáciou.
      Pestovateľský postup:
      Minimálna hustota výsadby viniča: 4 400 rastlín/hektár.
      Vzdialenosť medzi radmi viniča nesmie presiahnuť 2,25 m.
      Dostupná plocha pre každú rastlinu nesmie presiahnuť 2,25 m2.
      Viniče musia byť viazané na kolíkoch.
      b)   Maximálne výnosy
      
      66 hl/ha
      6.   Vymedzená oblasť
      
      Zber hrozna, vinifikácia, výroba a zrenie vína sa vykonávajú na území nasledujúcich obcí v departemente Hérault: Castelnau-de-Guers, Florensac, Mèze, Montagnac, Pinet, Pomerols.
      7.   Hlavné odrody viniča
      
      Piquepoul blanc B
      8.   Opis súvislostí
      
      Zemepisná oblasť sa nachádza na brehu rybníka Etang de Thau v blízkosti Stredozemného mora, na oboch stranách pozemnej komunikácie „Via Domitia“ medzi obcami Agde, Pézenas a Sète.
      Geologické a pôdne útvary z obdobia kriedy a pliocénu tvoria mierny reliéf postupne klesajúci na úroveň rybníka a vo všeobecnosti otočený severozápadne/juhovýchodne. Vinice sa rozprestierajú od brehov rybníka až do nadmorskej výšky 100 m. Na úrovni náhornej roviny je neprerušovaný, pričom v severnej časti zemepisnej oblasti sa prepletá s borovicovými hájmi a nízkymi kríkmi (tzv. „garrigues“).
      Zemepisná oblasť má nízky ročný úhrn zrážok najmä v letnom období. Priemerná ročná teplota je vysoká. Okolité vodné útvary zohrávajú rozhodujúcu úlohu, pretože zmierňujú rozdiely teploty: blízkosť mora a rybníka Etang de Thau znižuje ročné teplotné výkyvy a teplotné výkyvy v rámci dňa, morské vánky obmedzujú zvýšenie denných teplôt v letnom období. Pre toto teplé prímorské prostredie je charakteristická spontánna prirodzená flóra, s hájmi borovíc, dubov cezmínových a dubov kermesových, ktoré sa rozprestierajú po celej oblasti.
      Predispozície zemepisnej oblasti na pestovanie viniča s označením „Picpoul de Pinet“ sa potvrdili už za čias Rimanov, ako o tom svedčia pozostatky galorománskych „víl“.
      Tieto vinohrady nachádzajúce sa v blízkosti starovekých prístavov Agde a Sète predstavujú jedny z historických vinohradov pobrežia Stredozemného mora. Pod názvom „Vignoble de la Marine“ alebo „La Marine“ sú vďaka svojim bielym vínam známe už od staroveku.
      Odroda viniča piquepoul B, ktorá sa dobre uchytila na jednom z obľúbených miest a ktorú Olivier de SERRES citoval v roku 1608 medzi ušľachtilými kvalitnými odrodami viniča pod názvom „Pique-Poule blanc“, sa vyznačuje schopnosťou, že sa ľahko oberá a zvyčajne sa pod kry viniča položia „tácky“, aby do nich rovno padali veľmi zrelé bobule. Výnosom z 11. decembra 1945 bolo označenie „Piquepoul de Pinet“ zaradené do kategórie „bielych vín regiónu Languedoc“ a 26. novembra 1954 boli biele vína tejto zemepisnej oblasti uznané ako označenie pôvodu vína najvyššej kvality „Picpoul de Pinet“. V roku 1960 sa projekt združujúci 15 historických označení pôvodu vína najvyššej kvality departementov Hérault a Aude úspešne zakončil uznaním označenia pôvodu vína najvyššej kvality „Coteaux du Languedoc“, pričom názov „Languedoc“ je dôležitým nosičom historických a kultúrnych hodnôt tohto tisícročného vinohradníctva.
      Výrobcovia vína s označením pôvodu vína najvyššej kvality „Picpoul de Pinet“ sa k tomuto projektu pridružili v roku 1984. Pri uznávaní kontrolovaného označenia pôvodu „Coteaux du Languedoc“ v roku 1985 sa zachovalo používanie názvu „Picpoul de Pinet“ spolu s možnosťou doplniť názov kontrolovaného označenia pôvodu o dodatočný zemepisný názov „Picpoul de Pinet“ (biele vína vyrobené výlučne z odrody viniča piquepoul B).
      Vinárske know-how sa prejavuje pri výbere lokality výsadby vinohradu tým, že sa využijú iba parcely nachádzajúce sa na miernych svahoch s pôdou s dobrými vodnými podmienkami bez prekážok, ktoré by bránili zakoreneniu.
      Toto vinárske know-how sa prejavuje aj pri výbere spôsobov vedenia vinohradov tým, že sa podporí silná a málo produktívna odroda viniča, ktorá je tradične vedená krátkym rezom (do tvaru kalicha tzv. „Gobelet“ alebo do tvaru jednoramenného kordónu tzv. „cordon Royat“) a pri ktorej sa kontroluje produkcia s miernym výnosom, hustotou výsadby viac ako 4 400 rastlín na hektár a úrovňou zrelosti dopestovaného hrozna v súlade so súčasnou praxou.
      V konečnom dôsledku sa vinárske know-how prejavuje v prísnych ustanoveniach o preprave zozbieraných bobúľ, vďaka ktorým je možné zachovať kvalitu tejto odrody viniča s tenkou šupkou, a v priamom lisovaní chránených zozbieraných bobúľ s cieľom zachovať aromatickú jemnosť a rovnováhu vín.
      Na zachovanie rozmanitosti dedičstva tejto symbolickej odrody viniča danej zemepisnej oblasti výrobcovia zaviedli „banku“ klonov, ktorá slúži ako základ pri výberu akéhokoľvek sadiva.
      „Picpoul de Pinet“ je biele víno vyrábané výlučne z odrody viniča Piquepoul B, dokonale prispôsobené prírodnému prostrediu danej zemepisnej oblasti. V tejto oblasti je málo zrážok, ale pôdy sú hlboké a dobre odvodnené, čo pri vlhkom prímorskom podnebí prospieva optimálnemu dozrievaniu neskorých odrôd a umožňuje vyvinutie kvetinových a ovocných aróm s tónmi citrusových plodov a minerálnou a kyslastou dochuťou, vďaka ktorým sa „Picpoul de Pinet“ odlišuje od ostatných bielych vín z regiónu.
      Know-how vinohradníkov sa prejavuje pri výbere lokality výsadby vinohradu aj pri výbere spôsobov vedenia vinohradu tým, že sa podporí silná odroda viniča, ktorá je tradične vedená a pri ktorej sa kontroluje produkcia, čo umožňuje dosiahnuť úroveň zrelosti dopestovaného hrozna v súlade so súčasnou praxou.
      Pestovatelia zabezpečujú a zachovávajú aromatickú jemnosť a rovnováhu vín tým, že venujú čo najväčšiu starostlivosť preprave zozbieraných bobúľ a lisovaniu.
      9.   Ďalšie základné podmienky
      
      
         Dodatočný zemepisný názov
      
      Právny rámec:
      Vnútroštátne právne predpisy
      Typ dodatočnej podmienky:
      Dodatočné ustanovenia o označovaní
      Opis podmienky:
      Vína s chráneným označením pôvodu môžu na svojich etiketách uvádzať širšiu zemepisnú jednotku „Languedoc“. Písmo používané pri uvádzaní tejto širšej zemepisnej jednotky nesmie byť vyššie ani širšie ako polovica veľkosti písma tvoriaceho názov chráneného označenia pôvodu.
      
         Dodatočné ustanovenia o označovaní
      
      Právny rámec:
      Vnútroštátne právne predpisy
      Typ dodatočnej podmienky:
      Dodatočné ustanovenia o označovaní
      Opis podmienky:
      Písmo použité pri uvádzaní všetkých nepovinných náležitostí, ktorých používanie môžu podľa ustanovení Únie regulovať členské štáty, nesmie byť vyššie ani širšie ako polovica veľkosti písma tvoriaceho názov chráneného označenia pôvodu.
      
         Oblasť v bezprostrednej blízkosti
      
      Právny rámec:
      Vnútroštátne právne predpisy
      Typ dodatočnej podmienky:
      Výnimka týkajúca sa výroby vo vymedzenej zemepisnej oblasti
      Opis podmienky:
      Oblasť v bezprostrednej blízkosti určená výnimkou pre vinifikáciu a výrobu vín zahŕňa územie týchto obcí departementu Hérault: Agde a Marseillan.
      
         Odkaz na uverejnenie špecifikácie výrobku
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead